
Meghívó

Megyer Község Önkormányzat Polgármestere meghívja a 2013. szeptember 16-án (hétfőn) 10.00 órakor megtartandó nyílt képviselő-testületi ülésre. 

Helye: IKSZT épülete Megyer, Fő u. 17.
Napirend:
1./ A Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámoló és a Hivatal 2013. évi költségvetésének módosítása


Előterjesztő: Pallér Edina jegyző

2./ Az önkormányzat 2013. évi költségvetésének féléves végrehajtásáról szóló beszámoló és az önkormányzat 2013. évi költségvetésének módosítása 


Előterjesztő: Pajer Kristóf polgármester
3./ Egyéb

Tisztelt Képviselő!

Az ülésre tisztelettel meghívom, a napirend fontossága miatt megjelenésére feltétlen számítok.

Megyer, 2013. szeptember 10.

Tisztelettel:



Pajer Kristóf
s.k. 

polgármester




A kiadmány hiteléül:





Pallér Edina 

    jegyző

 J e g y z ő k ö n y v:
Készült: Megyer Község Önkormányzat Képviselő-testületének 2013. szeptember 16. napon az IKSZT épületében megtartott nyílt képviselő-testületi üléséről.

Jelen vannak: Pajer Kristóf polgármester


            Sárközi Zsolt alpolgármester



Pallér Edina jegyző

Távollétét bejelentette: Baloghné Raffai Anna képviselő

A lakosság köréből nem jelent meg senki.

A polgármester köszöntötte a megjelenteket, megállapította, hogy a képviselő-testület határozatképes. Az ülést megnyitotta. Ismertette a napirendet.

Napirend:

1./ A Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámoló és a Hivatal 2013. évi költségvetésének módosítása


Előterjesztő: Pallér Edina jegyző

2./ Az önkormányzat 2013. évi költségvetésének féléves végrehajtásáról szóló beszámoló és az önkormányzat 2013. évi költségvetésének módosítása 


Előterjesztő: Pajer Kristóf polgármester
3./ Egyéb

A képviselő-testület a napirendet határozathozatal nélkül elfogadta.

1./ Napirend: A Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámoló és a Hivatal 2013. évi költségvetésének módosítása


Előterjesztő: Pallér Edina jegyző

Pallér Edina jegyző: A Közös Hivatal féléves beszámolójának szöveges előterjesztése elég pontos, túl sok kiegészítésre nem szorul. A féléves beszámoló a bér tekintetében nem hat, hanem öt hónapot takar, hiszen a kifizetés és a számfejtés miatt a 6. hónap áthúzódik. Ebben a tekintetben arányos a 42 %. A dologi tekintetében jelentősen kevesebb a teljesítés az előirányzathoz képest, ez jelenti azt is, hogy nem minden kiadás arányosan jelentkezik, tehát a tervezett sem azt jelenti, hogy 12 hónapon keresztül egységesen jelentkezik. Van olyan program, amit úgy gondoltam még év elején, hogy beszereznénk, ezért beterveztük, de mégsem került beszerzésre, ilyen az iktatóprogram, vagyonkataszter program. Próbálunk úgy tervezni, hogy minden beleférjen, az irodaszerekre nem nagyon tudunk tervezni pontosan. Vannak rendkívüli kiadások. Nem számoltunk azzal, hogy Gógánfán a hivatalnak kell a hálózatot kiépíteni az internethez. Igyekszünk mindenben takarékosak lenni. Több számítógép is elromlott, mégsem vettünk helyettük, hanem Rigácstól, Megyertől és Ukktól is kaptunk gépeket. Az üzemeltetési költségeknél voltak tételek, amiket átvállaltak az önkormányzatok a hivatal helyett.
/Előterjesztés ismertetése./
Pajer Kristóf polgármester: Amennyiben nincs kérdés, kérem, hozzuk meg határozatunkat.

Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

25/2013. (IX.16.) számú önkormányzati határozat:
Megyer Község Önkormányzatának Képviselő-testülete úgy határozott, hogy a Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámolóját az előterjesztés szerint elfogadja.

Felelős: Pallér Edina jegyző
/Az előterjesztés a jegyzőkönyv mellékletét képezi./

Pallér Edina jegyző: Ebben a napirendi pontban tárgyalnánk a Hivatal költségvetésének módosítását is. Indokolnám, miért lenne szükséges, bár az előterjesztés e tekintetben is pontos, és tételes. Egyrészt a bérkompenzáció bekerül, ahogy az önkormányzatoknál is, de az állam átadja erre a támogatást. Amire nem adja át és az önkormányzatoknak kell összerakni az a szabadságmegváltás és a belső ellenőrzés költsége. A belső ellenőrzéssel kezdeném. Eddig nekünk nem került a belső ellenőrzés semmibe, hiszen normatíva volt rá és a normatívát a Sümegi Kistérségi Többcélú Társulás hívta le az önkormányzatok után. Most már normatíva sincs és nem is a társulás keretében oldjuk meg. A volt belső ellenőrünkkel kötöttünk megbízási szerződést és másokhoz képest elég jó áron. Ez önkormányzatonként 60 eFt-ot jelent. A szabadságmegváltás azt takarja, hogy négy dolgozó távozott tőlük, akinek a jogviszony megszűnésekor ki kellett a munkáltatónak fizetni azt a szabadságot, amit időarányosan nem tudott kivenni. Úgy gondoltam, hogy továbbra is tudjunk biztonsággal gazdálkodni, ezért inkább ne csoportosítsunk át a dologi kiadásból a személyi juttatásba, hanem inkább ezt a tételt ennyivel megemelnénk. A normál finanszírozási elv szerint van felosztva.

/Előterjesztés ismertetése./
Pajer Kristóf polgármester: Amennyiben nincs hozzászólás, javaslom, hozzuk meg határozatunkat.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

26/2013. (IX.16.) számú önkormányzati határozat:
Megyer Község Önkormányzatának Képviselő-testülete úgy határozott, hogy a Gógánfai Közös Önkormányzati Hivatal 2013. évi költségvetésének módosítását az előterjesztés szerint elfogadja.
Felelős: Pallér Edina jegyző
/Az előterjesztés a jegyzőkönyv mellékletét képezi./
2./ Napirend: Az önkormányzat 2013. évi költségvetésének féléves végrehajtásáról szóló beszámoló és az önkormányzat 2013. évi költségvetésének módosítása 


Előterjesztő: Pajer Kristóf polgármester
Pajer Kristóf polgármester: Félévkor tárgyalni kell az önkormányzat beszámolóját is. Az önkormányzat beszámolójában jól látszik, hogy milyen ellátási formák vannak, azokra mennyit fordítottunk. A gépjármű adóból már csak 40 % marad az önkormányzat bevétele sajnos idéntől. Ez az, ami nagyobb mértékben érinti a költségvetést. A többi teljesítés időarányos.
/Előterjesztés ismertetése./
Pajer Kristóf polgármester: Amennyiben nincs kérdés, hozzászólás, javaslom, hozzuk meg határozatunkat.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

27/2013. (IX.16.) számú önkormányzati határozat:
Megyer Község Önkormányzatának Képviselő-testülete úgy határozott, hogy az önkormányzat 2013. évi költségvetésének féléves végrehajtásáról szóló beszámolóját az előterjesztés szerint elfogadja.
Felelős: Pajer Kristóf polgármester

/Az előterjesztés a jegyzőkönyv mellékletét képezi./

Pajer Kristóf polgármester: Az önkormányzat költségvetése az év közben bekövetkezett változások miatt szükséges. Ismertetném az anyagot.
/Előterjesztés ismertetése./
Pajer Kristóf polgármester: Amennyiben nincs kérdés, hozzászólás, akkor a javasolt módosításokkal fogadjuk el. Kérem, alkossuk meg rendeletünket.
Megyer Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




6/2013. (IX.30.) önkormányzati rendelet:

Megyer Község Önkormányzatának Képviselő-testülete megalkotja 6/2013. (IX.30.) önkormányzati rendeletét Megyer Község Önkormányzatának 2013. évi költségvetéséről szóló 1/2013. (II.14.) önkormányzati rendeletének módosításáról.

/Az előterjesztés és a rendelet a jegyzőkönyv mellékletét képezi./
3./ Napirend: Egyéb

· A helyi önkormányzatok működőképessége megőrzését szolgáló 2013. évi kiegészítő támogatásáról
Pallér Edina jegyző: Az önkormányzatok támogatási igényt nyújthatnak be működőképességük megőrzésére, benyújtása változott az előző évekhez képest. Szűkebb szempontokat ír le, mint eddig. A kiírás szabályozza, hogy a benyújtás alapjául szolgáló körülményeket igazolni kell.  Szeptember 30-ig kell benyújtani, melyről a testületnek határozatot kell hoznia. Úgy néz ki, hogy ebben az évben csak egyszer lehet benyújtani, eddig ezt három ütemben lehetett benyújtani. Három hónapon belül kell felhasználni, eddig ezeket nem szabályozták. Az elszámolására is van táblázat, eddig így külön tételesen nem kellett elszámolni, a tavalyi évi volt az első, amiről idén félévig kellett elszámolni. Kérem, hogy a döntéshozatal során az elhangzottak kerüljenek figyelembevételre.
Pajer Kristóf polgármester: Mindenképp szeretném, ha beadnánk, mert a folyószámla hitelünket nem fogjuk tudni majd lejáratkor letörleszteni. Hozzuk meg határozatunkat.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

28/2013. (IX.16.) számú önkormányzati határozat:
Megyer Község Önkormányzatának Képviselő-testülete úgy határozott, hogy a Magyarország 2013. évi központi költségvetéséről szóló 2012. évi CCIV. törvény 4. melléklet 1. IV. pontja, valamint a megyei önkormányzati tartalékról és a helyi önkormányzatok működőképessége megőrzését szolgáló 2013. évi kiegészítő támogatásáról szóló 39/2013. (VII. 31.) BM rendelete alapján támogatási igényt nyújt be a helyi önkormányzatok működőképessége megőrzését szolgáló 2013. évi kiegészítő támogatására.

A Képviselő-testület felhatalmazza a polgármestert a támogatás igénylésének benyújtásra.

Határidő: 2013. szeptember 30.

Felelős: Pajer Kristóf polgármester

· Házasságkötéssel kapcsolatos rendelet megalkotása

Pallér Edina jegyző: Az önkormányzatoknak jogszabályi kötelezettségből adódóan szabályozniuk kell a hivatali munkaidőn túl az anyakönyvvezetőnek járó díjat. A házasságkötést az anyakönyvvezetőink látják el és, mivel ők hivatali alkalmazottak ezért munkáltatóként azt gondolom, hogy célszerű egységes elv alapján szabályozni ezt a kérdést. Ez eddig nem volt szabályozva nálunk, most már azonban szükséges lenne. Az egységesség érvényesülni fog, minden testület elé ugyanaz a tervezet kerül, ami polgármesteres egyeztetés eredménye.
/Előterjesztés ismertetése./
Pajer Kristóf polgármester: Köszönjük, kérem, alkossuk meg rendeletünket.
Megyer Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




7/2013. (IX.26.) önkormányzati rendelet:

Megyer Község Önkormányzatának Képviselő-testülete megalkotja 7/2013. (IX.26.) önkormányzati rendeletét a hivatali helyiségen kívüli és a hivatali munkaidőn kívül történő házasságkötés engedélyezésének szabályairól és díjairól.

Pallér Edina jegyző: A házasságkötéssel kapcsolatban polgármesteri egyeztetésen próbáltuk kialakítani, hogy hogy szabályozzuk egységesen. Arra jutottunk, hogy bruttó 10 eFt-os díj lenne, amit alkalmanként kapna az anyakönyvvezető, ha ezt választja. Általában a házasuló pár amit, fizet díjat az ezzel megegyező összeg szokott lenni. A polgármestereknek az volt az egyöntetű javaslata, hogy ezt az összeget ne fizessék meg, hanem ennyivel legyen támogatva egy-egy házasságkötés, hogy ezért 1.000,-Ft díjat fizetnek be csak, jelképesen. Ha történik ilyen kifizetés, a bruttó 10.000,-Ft, akkor a különbözetet az adott önkormányzat fizetné meg a hivatal részére, hiszen a kifizető a hivatal, mint munkáltató. Ezt inkább külön határozatban javaslom szabályozni.
Pajer Kristóf polgármester: Hozzuk meg határozatunkat.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

29/2013. (IX.16.) számú önkormányzati határozat:
Megyer Község Önkormányzatának Képviselő-testülete rendeletében szabályozta, hogy:

· A házasság munkaidőn kívül történő megkötése esetén a többletszolgáltatás ellentételezéseként ezer forint mértékű díjat kell fizetni az önkormányzat hivatalának.

· A hivatali munkaidőn kívül történő házasságkötésben közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő helyett az önkormányzat hivatala által fizetendő bruttó tízezer forint mértékű díjazás illeti meg eseményenként.

A Képviselő-testület nyilatkozza, hogy amennyiben a hivatali munkaidőn kívül történő házasságkötésben közreműködő anyakönyvvezető a díjazást választja, úgy az önkormányzat a különbözetet megfizeti az önkormányzat hivatalának legkésőbb tárgyévet követő év május 31-ig.

Felelős: Pajer Kristóf polgármester
/Az előterjesztés és a rendelet a jegyzőkönyv mellékletét képezi./
· Rendeletalkotás a filmforgatási célú közterület-használatra vonatkozó szabályokról

Pallér Edina jegyző: Központi előírás, hogy kötelező minden önkormányzatnak szabályoznia a filmforgatási célú közterület használatot. Szabályozza ezt törvény és kormányrendelet is. Bizonyos eljárási jogot szabályoz a kormányrendelet. Minden egyes alkalommal szerződéskötésre kerül sor, amit a Kormányhivatal fog kötni az adott szervvel. A szerződésben foglaltakat az önkormányzat is szabályozhatja. Legfőképpen a díjat kell szabályozni, ez önkormányzati tulajdonú közterületeket érint, ez a díj az önkormányzatot illeti majd meg. A szerződéskötés akkor válik érvényessé, ha azt a Képviselő-testület jóváhagyja. Hogy ne kelljen minden egyes alkalommal testületi ülést összehívni, ezért javaslom, hogy polgármesteri hatáskörbe ruházzuk át ezt a feladatot. Nagyon szűk határidőket szab a jogszabály, a kérelem benyújtását követő 3 nap, 5 nap, ezért is érdemes átruházott hatáskörben szabályozni. Azt is írja a jogszabály, hogy, ha ezen a határidőkön belül nem jelez vissza az önkormányzat, akkor elfogadottnak tekintik. A díjjal kapcsolatban a törvény a városokat és ezen belül is vannak kategóriák, megyei jogú várost, Budapest közigazgatási területét, világörökség részét és ezen belül is kategorizál forgatási helyszínt, technikai kiszolgálást, stáb parkolást, itt a díjat meghatározza a törvény. Az egyéb önkormányzatoknak, ahova mi is tartozunk, ott kell a díjat meghatározni. Többnyire a gyakorlat, hogy a városoknak a legalsó kategóriáját határozzák meg. Én, amit javaslok a díj megállapítása tekintetében az 100,-Ft/m2/nap. Arról lehet még dönteni, hogy ad-e mentességet, vagy bizonyos %-ú kedvezményt az önkormányzat.
/Előterjesztés ismertetése./
Pajer Kristóf polgármester: Köszönjük, javaslom, alkossuk meg rendeletünket.
Megyer Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




8/2013. (IX.26.) önkormányzati rendelet:

Megyer Község Önkormányzatának Képviselő-testülete megalkotja 8/2013. (IX.26.) önkormányzati rendeletét a filmforgatási célú közterület-használatra vonatkozó szabályokról.

/Az előterjesztés és a rendelet a jegyzőkönyv mellékletét képezi./
· Helyi Esélyegyenlőségi Program módosítása

Pallér Edina jegyző: A Helyi Esélyegyenlőségi Program módosítása szükségessé vált, mivel a pályázatok miatt a Szociális Szövetkezet beépítésre került.
/Előterjesztés ismertetése./
Pajer Kristóf polgármester: Javaslom, hozzuk meg határozatunkat.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

30/2013. (IX.16.) számú önkormányzati határozat:
Megyer Község Önkormányzatának Képviselő-testülete úgy határozott, hogy Megyer Község Helyi Esélyegyenlőségi Programjának a módosítását az előterjesztés szerint elfogadja.  

/Az előterjesztés a jegyzőkönyv mellékletét képezi./

· Temető rendelet felülvizsgálata
Pallér Edina jegyző: Törvényességi észrevétel kapcsán szükségessé vált a temetőről szóló önkormányzati rendelet felülvizsgálata. Egy úgy rendeletet készítettem a módosítás helyett. Ismertetem a törvényességi felhívást, amit erre a Kormányhivatal kibocsátott, és a készített tervezetet.
/Előterjesztés ismertetése./
Pajer Kristóf polgármester: Köszönjük, javaslom, alkossuk meg rendeletünket.
Megyer Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




9/2013.(IX.30.) önkormányzati rendelet:

Megyer Község Önkormányzatának Képviselő-testülete megalkotja 9/2013. (IX.30.) önkormányzati rendeletét a temetőkről és a temetkezés rendjéről.
/Az előterjesztés és a rendelet a jegyzőkönyv mellékletét képezi./
· Éltető Balaton-felvidékért Egyesület pályázata
Pallér Edina jegyző: Az Éltető Balaton-felvidékért Egyesület pályázatot nyújtott be, melyhez kérne az önkormányzattól testületi határozatot. Ez a pályázat az takarja, hogy települési szintű erőforrás gazdálkodási terveket készítenének. Írják, hogy 60 településre szeretnék elkészíteni, de azt is írják, hogy részletezettséggel azokra az önkormányzatokra fogják elkészíteni, amely önkormányzatok partnerséget vállalnak ebben. Kérné olyan döntés meghozatalát, aminek két része van, az egyik, hogy részt kíván venni az önkormányzat a projektben. A másik része pedig az, hogy ezzel egyidejűleg tudja biztosítani a szükséges finanszírozási forrást. Mert, hogy ez nyílván egy utófinanszírozott pályázat 100 %-os támogatású, de nem tudja az egyesület előfinanszírozni. Van egy felosztás is, hogy mely önkormányzatoktól mennyit kérnének, kategóriák vannak, tehát a 100 fő alatti településre 800.000,-Ft/települést ír. Zalaerdődnek az az elve, hogy ugyan pénzt nem tud adni, de hogyha erre pénzt venne fel az egyesület, akkor e mögé fedezetként tud ingatlant felajánlani. Az összeget egy önkormányzat sem tudta felvállalni, így csak elvi támogató döntések születtek.
Pajer Kristóf polgármester: Mi sem tudjuk a forrást biztosítani, de elviekben támogatjuk a pályázat megvalósítását, és részt kívánunk venni benne. Javaslom, hozzuk meg határozatunkat.
Megyer Község Önkormányzatának Képviselő-testülete egyhangúlag, 2 igen szavazattal a következő határozatot hozta:

31/2013. (IX.16.) számú önkormányzati határozat:
Megyer Község Önkormányzatának Képviselő-testülete úgy határozott, hogy az Éltető Balaton-felvidékért Egyesület által benyújtott, települési szintű erőforrás-gazdálkodási tervek készítéséről szóló pályázatot támogatja, valamint részt kíván venni a projektben. 

/Az előterjesztés a jegyzőkönyv mellékletét képezi./

· Tájékoztató törvényességi észrevételről

Pallér Edina jegyző: Törvényességi észrevételt kaptunk a jegyzőkönyvek beküldésével kapcsolatban. Sajnos nem tudjuk tartani a 15 napot. Remélem, hogy nem kapunk ezért bírságot. Indoklásként megfogalmaztam, hogy induló szervezetként elég sok időt vesz el a szervezési kérdés, nagyon sok dolgot elölről kell tisztáznunk, akikkel újonnan dolgozunk együtt. Elég nagy szervezet vagyunk, sok időbe telik 11 felé egyeztetni, 5 helyen működünk. Igyekszem tartani a határidőket, de nem csak ez van. Ismertetem az ezzel kapcsolatos törvényességi felhívást.
/Az előterjesztés ismertetése./

Pajer Kristóf polgármester: Nagyon rövid a határidő, és sajnos sokszor előfordul, hogy nagyon rövid határidővel kell testületi határozat.

Megyer Község Önkormányzatának Képviselő-testülete a tájékoztatást határozathozatal nélkül tudomásul vette, észrevételt, intézkedést nem tett.
A polgármester a nyílt ülést berekesztette.

k.m.f.

               Pajer Kristóf                                                                     
  Pallér Edina

                polgármester                                                                       
       jegyző

